作者:白居易
標題:吳中好風景二首
內容:吳中好風景，八月如三月。水荇葉仍香，木蓮花未歇。海天微雨散，江郭纖埃滅。暑退衣服幹，潮生船舫活。兩衙漸多暇，亭午初無熱。騎吏語使君，正是遊時節。吳中好風景，風景無朝暮。曉色萬家煙，秋聲八月樹。舟移管絃動，橋擁旌旗駐。改號齊雲樓，重開武丘路。況當豐歲熟，好是歡遊處。州民勸使君，且莫拋官去。